EESTI ADVOKATUURI JUHATUS

ISTUNGI PROTOKOLL

14. juuni 2022. a nr 12

Tallinn

**Komisjoni liikmesusega seotud põhimõtetest**

Advokatuuri komisjonide töökordades sätestatu kohaselt võib juhatus igal ajal nimetada või tagasi kutsuda komisjoni liikmeid vastavalt vajadusele. Komisjonide töökorralduse ühtlustamiseks formuleerib juhatus põhimõtted, millest lähtudes juhatus üldjuhul otsustab komisjonide liikmete nimetamise ja tagasikutsumise. Juhatuse formuleeritud seisukohad ei ole absoluutsed, kuid nendest kõrvalekaldumine peab olema põhjendatud. Juhatus palub komisjonidel allolevate põhimõtetega komisjoni liikmesuse osas seisukohtade kujundamisel arvestada.

* Juhatus palub komisjonide liikmete arvu määramisel ning liikmete nimetamise ja tagasikutsumise kohta komisjonide arvamust ja lähtub eelkõige sellest. Üldjuhul juhatus ei sekku komisjonide isereguleerimisse.
* Komisjonide liikmed on ainult vandeadvokaadid.
* Ühest advokaadibüroost on igas komisjonis esindatud ainult üks liige. Juhatus ei hakka komisjoni koosseisus siiski muudatusi tegema, kui mõni komisjoni liige vahetab tegutsemiskohta ning komisjoni koosseisus on seeläbi ühest büroost mitu liiget.
* Üks advokaat on samal ajal ainult ühe komisjoni liige.
* Liikmete arv jääb vahemikku 5 - 12, suurem koosseis võib takistada komisjoni töövõimet. Liikmete arvu määramisel võiks eelistada paaritut arvu, et ei tekiks olukorda, kus häälte võrdselt jagunemise korral ei ole võimalik otsuseid vastu võtta.
* Liikmete arvu suurendamisele eelistada võimalusel liikmete roteerumist.
* Kui see on asjakohane, siis kaasata komisjonidesse liikmeid ka väljastpoolt Tallinna.
* Advokatuuri liikmesuse peatanud advokaadi kutsub juhatus komisjonist tagasi.

**Juhatus**

**O T S U S T A S:**

**Teha komisjoni liikmesusega seotud põhimõtted komisjonidele teatavaks.**